নিজস্ব প্রতিবেদন: নারদকাণ্ডে ফের কলকাতার মেয়র শোভন চট্টোপাধ্যায়ের শ্যালক শুভাশিস চট্টোপাধ্যায়কে তলব করল ইডি।  সূত্রের খবর, আজ ইডির দফতরে গিয়ে বেশকিছু নথি জমা দিয়ে আসেন শুভাশিস। প্রসঙ্গত, এর আগে ৮ নভেম্বর তাঁকে তলব করেছিল এনফোর্সমেন্ট ডিরেক্টরেট। একইসঙ্গে তলব করা হয়েছিল শ্যালকের ঘনিষ্ঠ এক ব্যবসায়ীকেও। নারদকাণ্ডে ইতিমধ্যেই দফায় দফায় জেরার মুখে পড়েছেন কলকাতার মেয়র শোভন চট্টোপাধ্যায়। বেশ কয়েকবার তলব করা হয়েছে মেয়রের স্ত্রীর রত্না চট্টোপাধ্যায়কেও। তবে শারীরিক অসুস্থতার কারণ দেখিয়ে প্রতিবারই হাজিরা এড়িয়ে গেছেন মেয়রের স্ত্রী। প্রসঙ্গত রত্না চট্টোপাধ্যায়ের ব্যাঙ্ক অ্যাকাউন্ট খতিয়ে দেখে বেশ কিছু গুরুত্বপূর্ণ তথ্য হাতে আসে তদন্তকারীদের। যাতে দেখা যায়, মেয়রের স্ত্রীর অ্যাকাউন্ট থেকে তাঁর ভাইয়ের অ্যাকাউন্টে মোটা টাকা লেনদেন হয়েছে। তারপরই মেয়রের স্ত্রীকে ডেকে পাঠানোর সিদ্ধান্ত নেয় ইডি। সেই ইস্যুতেই বুধবার আবার মেয়রের শ্যালককে ডেকে পাঠানো হয় বলে ইডি সূত্রে খবর।